X.Y. Igazgató részére
Z iskola stb. 

Tisztelt Asszonyom/Uram!

A Magyar Tudományos Akadémia Szociológiai Kutatóintézetének kutatójaként fordulok Önhöz. Intézetünkben a most kezdődő tanév őszén vezetésemmel kutatást folytatunk  „Az iskolai pályaesélyek társadalmi meghatározottsága” címmel. Ehhez a kutatáshoz szeretném szíves segítségét és együttműködését kérni. Kutatásunk célja, hogy feltárjuk és elemezzük azokat a korai meghatározottságokat, amelyek döntően befolyásolják a felnövő nemzedékek munkaerőpiaci esélyeit, a hátrányos helyzetű – elsősorban roma – tanulók későbbi társadalmi beilleszkedését. A több részből álló kutatási program egyik fontos eleme az  az általános iskola 8. osztályába járó mintegy 1000 roma és nem roma tanuló megkérdezésével lebonyolítandó felvétel, amelynek keretében a tanulóktól egyrészt a felnőtt életükre vonatkozó elképzeléseiket bemutató rövid fogalmazást kérünk, másrészt az ugyancsak általuk kitöltendő csatlakozó kérdőívben családi és etnikai hátterükről, illetve iskolai teljesítményükről tájékozódunk. A válaszadás természetesen  önkéntes, az etnikai háttér tekintetében is. A gyermekek válaszait (és az iskolák adatait is) szigorúan anoním módon kezeljük, tehát semmilyen módon nem kívánjuk a résztvevő intézményeket és személyeket azonosítani. A kérdőívek már Önöktől is névtelen sorszámmal kerülnek majd hozzánk, az összegyűjtött adatok pedig kizárólag statisztikai feldolgozásra szolgálnak.   

A kutatásban részt vállaló iskolákban október-november folyamán egy-egy nyolcadikos osztály osztályfőnökének bevonásával szeretnénk a gyermekekkel a kérdőíveket kitöltetni, lehetőség szerint egy osztályfőnöki óra keretében. 

Tisztelettel kérném, hogy nevezzen meg az Ön által vezetett iskolában egy vagy több olyan nyolcadikos osztályfőnököt, akivel együttműködhetünk az előbbiekben vázolt felvétel lebonyolításában. A felkért tanárt (esetleg: tanárokat) azután szeretnénk személyesen megkeresni, hogy egyrészt eljuttassuk hozzá(juk) a megfelelő számú kérdőívet, másrészt megbeszéljük a lebonyolítás technikai részleteit. A részvételért a közreműködő tanárokat szimbolikus – 5000 Ft-os – díjazásban tudjuk részesíteni. 

Előre is hadd köszönjem meg, hogy támogatja e kutatás törekvéseit, és lehetővé teszi, hogy a felvételt az Ön által vezetett iskolában lebonyolíthassuk.

Hadd kérjem tisztelettel arra, hogy a fent jelzett postai vagy e-mail címen az Ön által megnevezett tanár-kollega (kollegák) adatait (név, cím, telefon, e-mail cím) legyen kedves számomra megküldeni. Válaszát legkésőbb 2006. szeptember 10-ig várom.

Budapest, 2006. augusztus 29.

					Köszönettel és szívélyes üdvözlettel:

						Dr. Neményi Mária
						az MTA doktora
			az MTA Szociológiai Kutatóintézetének tudományos tanácsadója